**Οδηγός Ερωτήσεων – Απαντήσεων**

**σχετικά με τον επαναπροσδιορισμό των εκκρεμών υποθέσεων του Ν. 3869/2010 δυνάμει των σχετικών διατάξεων του ν. 4745/2020**

**ΥΠΟΥΡΓΕΙΟ ΟΙΚΟΝΟΜΙΚΩΝ**

**Ειδική Γραμματεία Διαχείρισης Ιδιωτικού Χρέους**

1. **Κατά τη διαδικασία του επαναπροσδιορισμού των αιτήσεων ζητείται από την ηλεκτρονική πλατφόρμα Γενικός Αριθμός Κατάθεσης (ΓΑΚ) και Ειδικός Αριθμός Κατάθεσης (ΕΑΚ) των κύριων αιτήσεων. Πολλές αιτήσεις -ιδίως παλαιότερες- δεν φέρουν ΓΑΚ παρά μόνο ΕΑΚ. Τί γίνεται σε αυτήν την περίπτωση;**

Μόνο η συμπλήρωση του αριθμού ΕΑΚ είναι υποχρεωτική στην πλατφόρμα επαναπροσδιορισμού εκκρεμών υποθέσεων στο πλαίσιο του Ν. 3869/2010.

1. **Κατά τη διαδικασία επαναπροσδιορισμού και σύμφωνα με το άρθρο 4Β του νόμου 4745/2020 ζητείται η συμπλήρωση των ΑΦΜ όλων των διαδίκων. Εντούτοις, σε πολλές περιπτώσεις δεν είναι γνωστός ή δεν μπορεί να ευρεθεί ο ΑΦΜ κάποιων διαδίκων (λ.χ. εγγυητών αγνώστου διαμονής ή εγγυητών με τους οποίους δεν υπάρχει προσωπική επαφή κλπ). Τί γίνεται σε αυτήν την περίπτωση;**

Σε περίπτωση που ο ΑΦΜ εγγυητή ή συνοφειλέτη είναι άγνωστος και δεν μπορεί να ανευρεθεί, το πρόσωπο του εγγυητή, συνοφειλέτη κ.λπ. καταχωρείται στην πλατφόρμα στην ενότητα Στοιχεία Εμπλεκομένων Χωρίς ΑΦΜ - Φυσικά Πρόσωπα ή Νομικά Πρόσωπα. Στην περίπτωση αυτή, το δικόγραφο της αιτήσεως κοινοποιείται στον τρίτο με δικαστικό επιμελητή.

1. **Τί προβλέπεται στην περίπτωση που παραλείπεται από τον κατάλογο των πιστωτών, κάποιος πιστωτής ;**

α) Για τη δήλωση πιστωτή που δεν είναι ενεργό Νομικό πρόσωπο, στις περιπτώσεις που είναι γνωστός ο ΑΦΜ, καταχωρείται στους λοιπούς πιστωτές - Νομικά Πρόσωπα. Αν ο ΑΦΜ δεν είναι γνωστός καταχωρείται στα Στοιχεία Εμπλεκομένων Χωρίς ΑΦΜ - Νομικά Πρόσωπα.

β)Στην περίπτωση που η οφειλή έχει μεταβιβασθεί καταχωρείται ο καθολικός διάδοχος, δηλαδή αυτός που τώρα κατέχει την οφειλή.

1. **Τί γίνεται στην περίπτωση που κάποιος από τους θεσμικούς πιστωτές δεν έχει δηλώσει διεύθυνση ηλεκτρονικού ταχυδρομείου (e-mail) κοινοποίησης;**

Η κοινοποίηση γίνεται με δικαστικό επιμελητή.

1. **Πως συντελείται η άρση του τραπεζικού και φορολογικού απορρήτου των συζύγων και των ανηλίκων τέκνων με περιουσία? Οφείλουν και αυτά τα πρόσωπα να εγγραφούν στην πλατφόρμα?** .

Ο/η σύζυγος και τα ανήλικα τέκνα με περιουσία δεν εγγράφονται στην πλατφόρμα.

1. **Στο άρθρο 4Η του ν. 4745/2020 αναφέρεται ότι *«Μέσα σε εξήντα (60) ημέρες από την κατάθεση της αίτησης επαναπροσδιορισμού οι διάδικοι καταθέτουν τις προτάσεις και προσκομίζουν τα αποδεικτικά μέσα….»*. Ως «κατάθεση» στο συγκεκριμένο χωρίο εννοείται η πράξη κατάθεσης που συντάσσει η γραμματεία του δικαστηρίου (αρθ. 4Ε) ή η βεβαίωση κατάθεσης που αυτοματοποιημένα εκδίδει η ηλεκτρονική πλατφόρμα και φέρει την υπογραφή του Ειδικού Γραμματέα της Ε.Γ.Δ.Ι.Χ.;**

Σύμφωνα με το άρθρο 4Β του νόμου, η αίτηση υποβάλλεται αποκλειστικά μέσω της Ενιαίας Ψηφιακής Πύλης της Δημόσιας Διοίκησης, με χρήση της ηλεκτρονικής πλατφόρμας της Ειδικής Γραμματείας Διαχείρισης Ιδιωτικού Χρέους. Σύμφωνα με το άρθρο 4Ε ο γραμματέας του δικαστηρίου συντάσσει την πράξη κατάθεσης της αίτησης την οποία και αναρτά στην ηλεκτρονική πλατφόρμα. Η προθεσμία του άρθρου 4Η αναφέρεται στην κατάθεση της αίτησης επαναπροσδιορισμού και όχι στην υποβολή της.

1. **Τι γίνεται με τις προσεπικλήσεις και τις ανακοινώσεις δίκης που έχουν ήδη ασκηθεί; Θα πρέπει να υποβληθούν ηλεκτρονικά χωριστά από την κύρια αίτηση για να επαναπροσδιορισθούν;**

Το άρθρο 4Β (δ) ορίζει, μεταξύ άλλων, ότι η αίτηση περιλαμβάνει το διαδικαστικό ιστορικό της υπόθεσης, συμπεριλαμβανομένων τυχόν αναβολών και ματαιώσεων που έχουν μεσολαβήσει, καθώς και προσωρινών διαταγών ή αποφάσεων αναστολής που έχουν χορηγηθεί. Στο διαδικαστικό ιστορικό της υπόθεσης πρέπει να περιλαμβάνονται όλα τα δικόγραφα που σχετίζονται με την υπόθεση. Η επαναφορά προσεπικλήσεων και ανακοινώσεων γίνεται με ένα δικόγραφο (το θέμα αντιμετωπίζεται ως κλήση μετά από ματαίωση), στο οποίο πρέπει να αναφέρονται όλοι οι διάδικοι καθώς και ποια δικόγραφα επαναφέρονται προς συζήτηση, δηλαδή υποβάλλεται μόνο μία αίτηση επαναπροσδιορισμού για την κύρια αίτηση. Οι υποθέσεις συνεκδικάζονται εκ του νόμου. Πρέπει όμως να συσχετισθούν τα δυο δικόγραφα με αναφορά του ΓΑΚ/ΕΑΚ και των δυο, και να αναφερθεί στο ιστορικό η προσεπίκληση, ώστε να συσχετισθούν και τα δύο δικόγραφα από τη γραμματεία του αρμόδιου ειρηνοδικείου και να προσδιορισθούν για την ίδια δικάσιμο.

1. **Ποια είναι τα «συμπράττοντα πρόσωπα» που αναφέρονται στην πλατφόρμα;**

O όρος προκύπτει από το άρθρο 4Β παρ. 2 του νόμου, στο οποίο αναφέρεται ότι σε περίπτωση ομοδικίας, η αίτηση επαναπροσδιορισμού κατατίθεται από έναν ή περισσότερους από τους ομοδίκους. Συνήθως είναι π.χ. οι σύζυγοι που έχουν υποβάλει την ίδια αίτηση. Οι ομόδικοι που δεν συμπράττουν μνημονεύονται στην αίτηση επαναπροσδιορισμού και κλητεύονται σύμφωνα με το άρθρου 4ΣΤ.

1. **Είναι υποχρεωτική η δήλωση από τον αιτούντα στην πλατφόρμα της κύριας κατοικίας του;**

Όχι, η δήλωση αυτή είναι προαιρετική.

1. **Το γεγονός ότι η άντληση στοιχείων από τους πιστωτές γίνεται περίπου 15 ημέρες μετά την οριστική υποβολή της αιτήσεως, επηρεάζει τη διαδικασία στο Ειρηνοδικείο;**

Όχι, η διαδικασία ενώπιον του Ειρηνοδικείου συνεχίζεται εντός των προθεσμιών που ορίζει ο νόμος.

1. **Πώς χορηγείται από τα Ειρηνοδικεία η ημερομηνία της συζήτησης της υπόθεσης;**

Σε ορισμένα Ειρηνοδικεία η δικάσιμος χορηγείται αυτόματα, ενώ σε άλλα δίνεται σε μεταγενέστερο χρόνο.

1. **Πώς προκύπτει από τη λεκτική διατύπωση του νόμου, πότε μια πράξη παραπέμπει σε υποβολή της αιτήσεως στην πλατφόρμα και πότε σε κατάθεση της αιτήσεως στο Δικαστήριο;**

Όπου στο νόμο γίνεται αναφορά στο ρήμα «υποβάλλεται», η πράξη αφορά την πλατφόρμα, ενώ όπου γίνεται αναφορά στο ρήμα «κατατίθεται», η πράξη αφορά το Δικαστήριο.

1. **Αναστέλλονται οι προθεσμίες του νόμου λόγω της αναστολής των προθεσμιών δυνάμει των ΚΥΑ 71342 / 06-11-2020, 76629 / 28-11-2020, 78363 / 05-12-2020 και 80189/12-12-2020 (που αφορούν τον covid-19);**

Ναι. Οι προθεσμίες αναστέλλονται δυνάμει των άνω ΚΥΑ.   
Σύμφωνα με την πρόσφατη ΚΥΑ 4992/23.1. 2021 που αφορά τα έκτακτα μέτρα προστασία της δημόσιας υγείας από τον κίνδυνο περαιτέρω διασποράς του κορωνοϊού COVID -19, οι προθεσμίες που προβλέπονται στα άρθρα 4 Δ, 4ΣΤ, 4Η, 4Θ, 4Ι, 4ΙΑ, 4ΙΒ και 4ΙΣΤ του ν. 3869/2010 (Α’ 130), όπως προστέθηκε με το άρθρο 1 του ν. 4745/2020 (Α’ 214), εξαιρούνται από τις περιπτώσεις προθεσμιών που αναστέλλονται.

1. **Τι συμβαίνει σε περίπτωση που η άντληση φορολογικών στοιχείων δεν μπορεί να γίνει αυτόματα;**

Η άντληση δεν είναι υποχρεωτική για να προχωρήσει η αίτηση. Η αίτηση προχωράει κατά το νόμο.

1. **Τι συμβαίνει σε περίπτωση που ο δανειολήπτης δεν γνωρίζει το χρόνο λήψης των δανείων του;**

Η συμπλήρωση του έτους ανάληψης της πρώτης δανειακής υποχρέωσης είναι υποχρεωτική από το νόμο. Σύμφωνα με το άρθρο 4Β 1 (στ), η αίτηση επαναπροσδιορισμού περιλαμβάνει και δήλωση του έτους ανάληψης της πρώτης δανειακής υποχρέωσης, των δανειακών υποχρεώσεων που είναι εμπραγμάτως εξασφαλισμένες με προσημείωση υποθήκης ή υποθήκη σε βάρος της κύριας κατοικίας και, εάν δεν υπάρχει εμπράγματη εξασφάλιση, του έτους της υψηλότερης δανειακής υποχρέωσης. Σε περίπτωση που το εν λόγω στοιχείο δεν συμπληρωθεί όπως απαιτείται από το νόμο ο δικηγόρος ειδοποιείται σχετικά με μήνυμα στην πλατφόρμα. Η ηλεκτρονική υποβολή της αίτησης επαναπροσδιορισμού δύναται τεχνικά να προχωρήσει χωρίς την συμπλήρωση του εν λόγω στοιχείου, ωστόσο τυχόν μη συμπλήρωση αυτού ελέγχεται από το δικαστήριο κατά την εκδίκαση της υπόθεσης.

1. **Τι συμβαίνει σε περίπτωση που με βάση το ν. 3869/2010 έχει εκδοθεί μια εν μέρει οριστική απόφαση;**

Σε όσες περιπτώσεις η αίτηση αφορά α’ συζήτηση της υπόθεσης, η αίτηση υπάγεται στις διατάξεις του νέου νόμου (π.χ. σε περίπτωση που η συζήτηση έχει κηρυχθεί απαράδεκτη). Σε όσες περιπτώσεις γίνεται επανάληψη της συζήτησης, τότε ορίζεται δικάσιμος με το παλαιό καθεστώς.

1. **Η κατάθεση του φακέλου (προτάσεων και δικαιολογητικών) εντός της προθεσμίας των 60 ημερών γίνεται ηλεκτρονικά ή με φυσικό αρχείο;**

Μπορεί να γίνει και με τους δύο τρόπους.

1. **Η μη προσκόμιση εκκαθαριστικών των ετών πριν το έτος 2003, οπότε εισήχθη το taxis, αποτελεί λόγο μη συζήτησης της αιτήσεως;**

Όχι, δεν προβλέπεται στο νόμο ότι η παράλειψη αυτή συνεπάγεται απαράδεκτο της συζήτησης.

1. **Σε περίπτωση που ένα δάνειο έχει πωληθεί, ποιος καταχωρείται ως πιστωτής στην αίτηση;**

Αν ο αρχικός πιστωτής υφίσταται ως Νομικό Πρόσωπο τότε καταχωρείται αυτός και στην περίπτωση αυτή θα κοινοποιήσει την αίτηση στον τωρινό κάτοχο της οφειλής.

Αν ο αρχικός πιστωτής δεν υφίσταται ως Νομικό Πρόσωπο και είναι γνωστός ο πιστωτής ο οποίος σήμερα κατέχει την οφειλή καταχωρείται ο δεύτερος.

Σε κάθε περίπτωση προτιμάται η καταχώρηση πιστωτών που περιέχονται στη λίστα των θεσμικών πιστωτών.

1. **Ποιος είναι ο νόμιμος εκπρόσωπος που πρέπει να συμπληρωθεί στην αίτηση; Ο πληρεξούσιος δικηγόρος ή -αν πρόκειται για εταιρεία- οι νόμιμοι εκπρόσωποι αυτής ή κάποιος άλλος;**

Σύμφωνα με το άρθρο 4Β του νόμου η αίτηση πρέπει να περιλαμβάνει μεταξύ άλλων, το ΑΦΜ των διαδίκων και των νομίμων εκπροσώπων τους. Το στοιχείο αναφέρεται στους νόμιμους εκπροσώπους των διαδίκων (π.χ. σε περίπτωση εταιρείας) και όχι στους πληρεξούσιους δικηγόρους. Ο ν. 4745/20 διακρίνει τα στοιχεία των νομίμων εκπροσώπων στην αίτηση από τα στοιχεία των πληρεξουσίων δικηγόρων. Σύμφωνα με τον οδηγό χρήσης της πλατφόρμας, σε περίπτωση που υφίστανται νόμιμοι εκπρόσωποι, ο πληρεξούσιος δικηγόρος επισκοπεί τον Πίνακα «Στοιχεία Νόμιμων Εκπροσώπων» και καταχωρεί επιλέγοντας το σχετικό εικονίδιο (+). Επίσης δίνεται η δυνατότητα τροποποίησης των καταχωρηθέντων στοιχείων. (Εικόνα 39).

1. **Έχω υποβάλει τρεις ξεχωριστές αιτήσεις ν. 3869/2010, μία για τον σύζυγο, μία για την σύζυγο και μία για την θυγατέρα τους που έχουν κοινά δάνεια και θέλω να συνεκδικασθούν. Προφανώς για κάθε αίτηση ν. 3869/10 θα υποβάλω τρεις ξεχωριστές αιτήσεις επαναπροσδιορισμού. Πως όμως θα εξασφαλίσω την συνεκδίκαση των τριών ξεχωριστών αιτήσεων ;**

Το άρθρο 4Β (δ) ορίζει, μεταξύ άλλων, ότι η αίτηση περιλαμβάνει το διαδικαστικό ιστορικό της υπόθεσης, συμπεριλαμβανομένων τυχόν αναβολών και ματαιώσεων που έχουν μεσολαβήσει, καθώς και προσωρινών διαταγών ή αποφάσεων αναστολής που έχουν χορηγηθεί. Στο διαδικαστικό ιστορικό της υπόθεσης πρέπει να περιλαμβάνονται όλα τα δικόγραφα που σχετίζονται με την υπόθεση.  Πρέπει να γίνει αναφορά του ΓΑΚ/ΕΑΚ, και να αναφερθούν στο ιστορικό, ώστε να συσχετισθούν τα δικόγραφα από τη γραμματεία του αρμόδιου ειρηνοδικείου.

1. **Αν ο αιτών είναι σήμερα σε διάσταση, πρέπει να συμπληρώσει τα στοιχεία του εν διαστάσει συζύγου του;**

Τα στοιχεία της συζύγου αντλούνται αυτόματα από τη βάση δεδομένων της ΑΑΔΕ. Συνεπώς για να αντληθούν τα στοιχεία της σύζυγοι πρέπει να έχει δηλωθεί ο γάμος. Για τους εν διαστάσει συζύγους αντλούνται τα στοιχεία της συζύγου αλλά δεν είναι υποχρεωτικό να συμπληρωθούν όσα πεδία είναι κενά, εφόσον η διάσταση έχει δηλωθεί στην ΑΑΔΕ.

1. **Για τις υποθέσεις εκείνες για τις οποίες έχει εκδοθεί μη οριστική απόφαση που ορίζει επανασυζήτηση της υπόθεσης για προσκόμιση εγγράφων, και όχι για επαναπροσδιορισμό καταβολών, με δικάσιμο που έχει προσδιορισθεί μετά την 15.6.2021, χωρίς να έχει εκδοθεί οριστική απόφαση σε πρώτο βαθμό, υπάγεται στην διαδικασία επαναπροσδιορισμού ή όχι;**

Δεν υπάγονται στη διαδικασία του επαναπροσδιορισμού των εκκρεμών υποθέσεων του Ν. 3869/2010, οι περιπτώσεις που έχει εκδοθεί μη οριστική απόφαση.

1. **Σε περίπτωση θανάτου του εγγυητή στον οποίο έχει κοινοποιηθεί η αίτηση του Ν. 3869/2010, ποιον αναγράφουμε στην πλατφόρμα στη θέση του εγγυητή, τον θανόντα ή τους κληρονόμους. Τι γίνεται σε περίπτωση που δεν γνωρίζουμε τους κληρονόμους;**

Ο θανών καταχωρείται μόνο στους «μη συμπραττούμενους» και οι κληρονόμοι στους λοιπούς διαδίκους. Τα στοιχεία των κληρονόμων θα πρέπει να πληροφορηθείτε με τους τρόπους που επιτρέπει ο νόμος, όπως θα κάνατε και στην περίπτωση που θα θέλατε να τους αναφέρετε στις προτάσεις σας. Υπενθυμίζεται ότι η αίτηση του Ν. 3869/2010 είναι προσωποπαγής, σύμφωνα με τα ειδικότερα αναφερόμενα στο άρθρο 12 του νόμου.

1. **Πως διαχειριζόμαστε τις αιτήσεις που ματαιώθηκαν λόγω αναστολής λειτουργίας των δικαστηρίων (για την αποφυγή διάδοσης του COVID) και εκκρεμεί ο επαναπροσδιορισμός τους οίκοθεν από το Ειρηνοδικείο; Τι ισχύει ως προς την προθεσμία υποβολής αίτησης επαναπροσδιορισμού τους;**

Oι διατάξεις του άρθρου 4Δ του Ν. 3869/2010 (όπως ισχύουν μετά το Ν. 4745/2020) εφαρμόζονται και στις υποθέσεις που θα επαναπροσδιοριστούν με πράξη του Ειρηνοδικείου σύμφωνα με την παράγραφο 1 του άρθρου 158 του Ν. 4764/2020 μετά από ματαίωση/απόσυρση λόγω αναστολής της λειτουργίας των δικαστηρίων λόγω των εκτάκτων μέτρων προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19.

Επομένως, στην περίπτωση που ματαιωθείσα/αποσυρθείσα υπόθεση λόγω της αναστολής λειτουργίας των δικαστηρίων, επαναπροσδιοριστεί οίκοθεν να συζητηθεί σε δικάσιμο έως την 15/06/2021, αυτή θα εκδικασθεί κανονικά με την προφορική διαδικασία.

Στην περίπτωση που ματαιωθείσα/αποσυρθείσα υπόθεση λόγω της αναστολής λειτουργίας των δικαστηρίων, επαναπροσδιοριστεί οίκοθεν να συζητηθεί σε δικάσιμο μετά την 15/06/2021, αυτή θα πρέπει να επαναπροσδιοριστεί με την υποβολή αίτησης επαναπροσδιορισμού μέσω της Ενιαίας Ψηφιακής Πύλης της Δημόσιας Διοίκησης, με χρήση της ηλεκτρονικής πλατφόρμας της Ειδικής Γραμματείας Διαχείρισης Ιδιωτικού Χρέους, σύμφωνα με το 4Δ παρ.1 Ν. 3869/2010 (όπως ισχύει μετά το Ν. 4745/2020).

1. **Πώς υποβάλλεται ταυτοχρόνως στο σύστημα αίτηση επαναπροσδιορισμού της αρχικής και της συμπληρωματικής αίτησης ρύθμισης οφειλών;**

Ακολουθούνται τα παρακάτω βήματα:

1. Ο πληρεξούσιος δικηγόρος στον πίνακα της αρχικής αίτησης και ενδιάμεσων κλήσεων μπορεί να καταχωρεί τα στοιχεία της συμπληρωματικής αίτησης. Η εν λόγω εγγραφή δύναται να σημανθεί μέσω σχετικής ένδειξης "Συμπληρωματική αίτηση" (η οποία έχει προστεθεί).

2. Στην προς υποβολή αίτηση επαναπροσδιορισμού στην οποία θα έχει καταχωρηθεί συμπληρωματική αίτηση στον ως άνω πίνακα, θα καταχωρούνται και τα στοιχεία που συμπληρώνονται/τροποποιούνται με την συμπληρωματική αίτηση (δηλ. εάν με τη συμπληρωματική προστίθεται ένας επιπλέον αιτών, αυτός θα καταχωρείται στον αντίστοιχο πίνακα των αιτούντων).